ï»¿Magozwe 

Katika jiji moja, kuliishi wavulana wa  kurandaranda mtaani. Asubuhi moja  walikuwa wakikoka moto kutumia karatasi  walizookota.  Miongoni mwao alikuwepo Magozwe,  aliyekuwa mdogo kuliko wote.  
Wazazi wa Magozwe walifariki akiwa na umri  wa miaka mitano tu.  Magozwe alienda kuishi na mjombake  ambaye hakumjali. Alifanya kazi nzito bila  kupewa chakula.  
Magozwe alipolalamika, mjombake alimpiga.  Alipotaka kwenda shule, mjombake alisema,  "Usinisumbue. Wewe ni mjinga. Hata huwezi  kujifunza chochote."  Baada ya kuteswa kwa miaka mitatu,  Magozwe alitoroka akaanza kuishi mtaani.  
Maisha ya mtaani yalikuwa magumu.  Walikosa chakula. Walikamatwa na polisi.  Walichapwa na wananchi na pia walikuwa  wagonjwa.  Mara kwa mara, kulikuwa na vita baina yao  na makundi mengine. Wavulana hao  walitegemea kuombaomba. Pia waliuza  plastiki, vyuma, chupa na magazeti  makuukuu.  
Siku moja, Magozwe aliokota kitabu cha  hadithi. Alikikukuta vumbi na kukiweka ndani  ya gunia lake.  Kisha alizitazama picha kwani hakujua  kusoma maneno.  
Kitabu kilikuwa na picha za mvulana  aliyekuwa rubani wa ndege. Magozwe  alitamani sana kuwa rubani. Ndoto yake  ilikuwa awe rubani bora zaidi ulimwenguni.  Mara nyingi aliyafumba macho na kuwaza  kuwa alikuwa akiendesha ndege kubwa  kuliko zote!  
Ulikuwa msimu wa baridi. Magozwe  aliombaomba barabarani. Mwanamume  mmoja alimsalimu na kujitambulisha kwake,  "Hujambo? Ninaitwa Tomaso. Ninapajua  mahali unapoweza kupata chakula."  Tomaso alimwonyesha nyumba yenye paa la  bluu. Magozwe alimtazama Tomaso,  akaitazama ile nyumba kisha akasema,  "Labda." Akaondoka na kwenda zake.  
Miezi iliyofuata, wavulana wa mtaani  walikuwa wamezoea kumwona Tomaso.  Tomaso alipenda kuzungumza na watu  walioishi mtaani. Aliwasikiliza  wakizungumzia maisha yao.  Tomaso alikuwa na nia nzuri, mvumilivu na  mwenye heshima. Baadhi ya wavulana  walianza kwenda katika nyumba ya paa la  bluu. Wakati wa mchana walipata supu na  mkate.  
Magozwe alipokuwa akikitazama kitabu  alichokiokota, Tomaso alimwuliza, "Hadithi  hiyo inahusu nini?"  Magozwe alimjibu, "Nadhani inamhusu  mvulana aliyekuwa rubani."  "Anaitwaje?" Tomaso alimwuliza. Magozwe  alijibu kwa sauti ya chini, "Sijui. Siwezi  kusoma."  
Baadaye, Magozwe alimweleza Tomaso  sababu iliyomfanya atoroke kwa  mjombake. Tomaso alimsikiliza ila  hakumfanyia uamuzi.  
Magozwe aliposherehekea miaka kumi ya  kuzaliwa kwake, Tomaso alimpatia kitabu  kipya cha hadithi. Kilimhusu mvulana  mchezaji kandanda maarufu.  Tomaso alimsomea Magozwe hadithi hiyo  kila mara. Siku moja alisema, "Wakati wa  kwenda shule umefika. Utaweza kujisomea.  Unaonaje?"  Tomaso alimwonyesa mahali watoto  waliposaidiwa kwenda shule.  
Magozwe alianza kufikiria kuhusu mahali  hapo na kuhusu kwenda shule.  "Labda mjombangu alisema ukweli kwamba  mimi ni mjinga na siwezi kujifunza chochote?  Na je, nikipigwa huko nitafanyaje? Labda ni  heri kubaki mtaani."  Magozwe aliyafikiria mambo hayo kwa hofu.  
Magozwe alimwelezea Tomaso mawazo yake  na hofu aliyokuwa nayo.  Muda ulipopita, Tomaso alimshawishi  Magozwe. Alimwambia kuwa maisha yake  yangekuwa bora iwapo ataenda shule.  
Magozwe alihamia katika chumba kimoja  kwenye jumba kubwa. Alikitumia chumba  hicho pamoja na wavulana wengine wawili.  Jumla, walikuwepo watoto kumi walioishi  katika jumba lile.  Waliishi na Shangazi Cissy na mumewe,  mbwa watatu, paka na mbuzi mmoja.  
Magozwe alipoanza kwenda shule, haikuwa  rahisi. Mara nyingi alitaka kukata tamaa.  Lakini, alipokumbuka rubani na mchezaji  kandanda maarfu aliowasoma katika vitabu  vya hadithi, alivumilia. 
Siku moja Magozwe alipokuwa akisoma  kitabu, Tomaso alimwuliza, "Hadithi  unayoisoma inahusu nini?"  Magozwe alimjibu, "Inamhusu mvulana  aliyekuwa mwalimu." "Anaitwaje?" Tomaso  alimwuliza tena.  "Anaitwa Magozwe." Magozwe alisema kwa  tabasamu.  

You are free to download, copy, translate or adapt this story and use the illustrations as long as you attribute in the following way:  Magozwe  Author - Lesley Koyi  Translation - Ursula Nafula  Illustration - Magriet Brink and Wiehan de Jager  Language - Kiswahili  Level - Read aloud  Â© African Storybook Initiative 2015  Creative Commons: Attribution 4.0  Source www.africanstorybook.org 

Question: Ni nani alikua mdogo kwa vijana wote
Answer: Magozwe